ΑΙΤΙΟΛΟΓΙΚΗ ΕΚΘΕΣΗ

1. ιστορικο της προτασησ

- Λόγοι και στόχοι της πρότασης

Η συνεχιζόμενη χρηματοπιστωτική και οικονομική κρίση εντείνει την πίεση που ασκείται στους εθνικούς δημοσιονομικούς πόρους, καθώς τα κράτη μέλη μειώνουν τους προϋπολογισμούς τους. Σ’ αυτό το πλαίσιο, έχει ιδιαίτερη σημασία η ομαλή εφαρμογή των προγραμμάτων της πολιτικής για τη συνοχή, ως εργαλείου για τη διοχέτευση κεφαλαίων στην οικονομία.

Εντούτοις, η εφαρμογή των προγραμμάτων απαιτεί σημαντικά ποσά χρηματοδότησης από δημόσιους και ιδιωτικούς ενδιαφερόμενους φορείς, οι οποίοι, λόγω των προβλημάτων ρευστότητας που αντιμετωπίζουν τα χρηματοπιστωτικά ιδρύματα, δεν είναι σε θέση να παράσχουν την εν λόγω χρηματοδότηση. Αυτό συμβαίνει ιδιαίτερα στην περίπτωση των κρατών μελών που έχουν πληγεί περισσότερο από την κρίση και έχουν λάβει χρηματοδοτική ενίσχυση στο πλαίσιο κάποιου προγράμματος του ευρωπαϊκού μηχανισμού χρηματοοικονομικής σταθεροποίησης (EFSM) για τις χώρες του ευρώ ή από τον μηχανισμό στήριξης των ισοζυγίων πληρωμών (ΙΠ) για τις χώρες εκτός ευρωζώνης. Έως σήμερα, έξι χώρες –συμπεριλαμβανομένης της Ελλάδας η οποία έχει λάβει χρηματοδοτική ενίσχυση εκτός EFSM– έχουν ζητήσει χρηματοδοτική ενίσχυση στο πλαίσιο των εν λόγω μηχανισμών και έχουν συμφωνήσει με την Επιτροπή πρόγραμμα μακροοικονομικής προσαρμογής. Αυτές οι χώρες είναι η Ουγγαρία, η Ρουμανία, η Λετονία, η Πορτογαλία, η Ελλάδα και η Ιρλανδία, που θα αποκαλούνται εφεξής «χώρες προγράμματος». H Ουγγαρία, η οποία εισήλθε στον μηχανισμό ΙΠ το 2008, εξήλθε ήδη το 2010.

Για να διασφαλιστεί ότι τα εν λόγω κράτη μέλη (ή οποιοδήποτε άλλο κράτος μέλος το οποίο μπορεί να αφορούν αυτά τα προγράμματα χορήγησης ενίσχυσης στο μέλλον) θα συνεχίσουν την επιτόπου εφαρμογή των προγραμμάτων των διαρθρωτικών ταμείων και του Ταμείου Συνοχής και θα εξακολουθήσουν να εκταμιεύουν κεφάλαια για τα έργα, η παρούσα πρόταση περιλαμβάνει διατάξεις οι οποίες θα επιτρέψουν τη δημιουργία ενός μέσου επιμερισμού του κινδύνου. Για να εφαρμοστεί το εν λόγω μέσο, θα πρέπει να επιτραπεί η επιστροφή μέρους των χρηματοδοτικών ενισχύσεων που διατίθενται στα εν λόγω κράτη μέλη στην Επιτροπή. Ο στόχος είναι η παροχή κεφαλαιακών συνεισφορών για την κάλυψη αναμενόμενων και μη αναμενόμενων ζημιών από δάνεια και εγγυήσεις που θα επεκταθούν στο πλαίσιο μιας σύμπραξης επιμερισμού του κινδύνου με την Ευρωπαϊκή Τράπεζα Επενδύσεων (ΕΤΕπ) και/ή άλλα χρηματοπιστωτικά ιδρύματα, με αποστολή δημόσιας υπηρεσίας, τα οποία επιθυμούν να εξακολουθήσουν να δανείζουν σε χορηγούς έργων και τράπεζες, με σκοπό την παροχή ιδιωτικής συμπληρωματικής χρηματοδότησης για έργα που εκτελούνται με συνεισφορές των διαρθρωτικών ταμείων και του Ταμείου Συνοχής. Επομένως, τα συνολικά κονδύλια στο πλαίσιο της πολιτικής για τη συνοχή για την περίοδο 2007-2013 δεν θα μεταβληθούν. Έτσι, θα εξασφαλιστεί πρόσθετη ρευστότητα για τις επενδύσεις σε έργα υποδομής και τις παραγωγικές επενδύσεις στα κράτη μέλη σε μια κρίσιμη συγκυρία και θα διευκολυνθεί η συνέχιση της επί τόπου εφαρμογής των προγραμμάτων. Αν τα κονδύλια που διατίθενται για το μέσο επιμερισμού του κινδύνου δεν χρησιμοποιηθούν για την κάλυψη ζημιών, παραμένουν στη διάθεση του κράτους μέλους για τη συνέχιση του μέσου επιμερισμού του κινδύνου ή ως μέρος των κονδυλίων που διατίθενται για επιχειρησιακά προγράμματα. Τέλος, τα κονδύλια που διατίθενται στο μέσο επιμερισμού του κινδύνου θα έχουν αυστηρά ανώτατο όριο και δεν θα συνεπάγονται την ανάληψη υποχρεώσεων για την Ένωση ή για το οικείο κράτος μέλος.

- Γενικό πλαίσιο

Η επιδείνωση της χρηματοπιστωτικής κρίσης σε ορισμένα κράτη μέλη πλήττει, χωρίς καμιά αμφιβολία, σοβαρά την πραγματική οικονομία λόγω του ύψους του χρέους και των δυσχερειών που αντιμετωπίζουν οι κυβερνήσεις να δανειστούν χρήματα από την αγορά.

Η Επιτροπή έχει υποβάλει προτάσεις για την αντιμετώπιση της τρέχουσας χρηματοπιστωτικής κρίσης και των κοινωνικοοικονομικών συνεπειών της. Η Επιτροπή, στο πλαίσιο της δέσμης μέτρων της για την ανάκαμψη, πρότεινε τον Δεκέμβριο του 2008 ορισμένες κανονιστικές τροποποιήσεις, με στόχο την απλούστευση των κανόνων εφαρμογής της πολιτικής για τη συνοχή και την παροχή πρόσθετης προχρηματοδότησης μέσω προκαταβολών στα προγράμματα του ΕΤΠΑ και του ΕΚΤ. Χάρη στις πρόσθετες προκαταβολές που καταβλήθηκαν στα κράτη μέλη το 2009 επιτεύχθηκε άμεση καταβολή μετρητών ύψους 6,25 δισεκατομμυρίων ευρώ, στο πλαίσιο του χρηματοδοτικού κονδυλίου που συμφωνήθηκε για κάθε κράτος μέλος για την περίοδο 2007-2013. Με την εν λόγω τροποποίηση οι συνολικές προκαταβολές ανήλθαν σε 29,38 δισεκατομμύρια ευρώ. Μια πρόταση που υποβλήθηκε από την Επιτροπή τον Ιούλιο του 2009 προέβλεπε τη λήψη πρόσθετων μέτρων απλούστευσης της εφαρμογής των διαρθρωτικών ταμείων και του Ταμείου Συνοχής. Η θέσπιση των εν λόγω μέτρων τον Ιούνιο του 2010 συνέβαλε σημαντικά στην απλούστευση της εφαρμογής των προγραμμάτων και τόνωσε την απορρόφηση των κεφαλαίων, μειώνοντας παράλληλα τη διοικητική επιβάρυνση των δικαιούχων. Η Επιτροπή ενέκρινε επίσης τον Αύγουστο του 2011 πρόταση για την τροποποίηση του κανονισμού (ΕΚ) αριθ. 1083/2006 με σκοπό την αύξηση του ποσού της κοινοτικής συνεισφοράς που επιστρέφεται μέσω ενδιάμεσων πληρωμών και πληρωμών του τελικού υπολοίπου κατά έως 10 ποσοστιαίες μονάδες πάνω από τα ισχύοντα όρια [COM(2011) 482 τελικό της 01/08/2011]. Όταν εγκριθεί από το Συμβούλιο και το Κοινοβούλιο, η εν λόγω πρόταση θα εξασφαλίσει στα οικεία κράτη μέλη πρόσθετη ρευστότητα για τη συγχρηματοδότηση του μέρους των έργων και προγραμμάτων που δεν είναι επιλέξιμα για συνεισφορές από τα διαρθρωτικά ταμεία και το Ταμείο Συνοχής. Επιπλέον, τα έργα υποδομής που εντάσσονται στο πλαίσιο της οικονομικής ανάκαμψης των οικείων κρατών μελών μπορούν επίσης να υποστηριχθούν, εφόσον αυτό κριθεί ενδεδειγμένο.

- Υφιστάμενες διατάξεις στη σφαίρα πολιτικής της πρότασης

Το άρθρο 36 του κανονισμού (ΕΚ) αριθ. 1083/2006 του Συμβουλίου (εφεξής ο «γενικός κανονισμός») προβλέπει ότι η ΕΤΕπ μπορεί, ύστερα από σχετικό αίτημα κρατών μελών, να συμμετέχει σε δραστηριότητες που συνδέονται με την προετοιμασία έργων, ιδίως μεγάλων έργων, τη διευθέτηση της χρηματοδότησης, και των συμπράξεων μεταξύ δημόσιου και ιδιωτικού τομέα. Προβλέπει, ακόμη, ότι το κράτος μέλος, σε συμφωνία με την ΕΤΕπ, μπορεί να συγκεντρώνει τα χορηγούμενα δάνεια σε μία ή περισσότερες προτεραιότητες επιχειρησιακού προγράμματος. Η παρούσα πρόταση θα διευκολύνει την έγκριση αυτών των δανείων από την ΕΤΕπ ή από άλλους διεθνείς χρηματοπιστωτικούς οργανισμούς, ανάλογα με την περίπτωση, τη χρονική στιγμή κατά την οποία, λόγω της υποβάθμισης του δημόσιου και ιδιωτικού χρέους του κράτους και των χρηματοπιστωτικών ιδρυμάτων των κρατών μελών, τα εν λόγω δάνεια δεν θα ήταν διαθέσιμα.

- Συνέπεια με τις υπόλοιπες πολιτικές και στόχους της Ένωσης

Η πρόταση είναι συνεπής με τις υπόλοιπες προτάσεις και πρωτοβουλίες που έχουν εγκριθεί από την Ευρωπαϊκή Επιτροπή για την αντιμετώπιση της χρηματοπιστωτικής κρίσης.

2. ΔΙΑΒΟΥΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ

- Διαβούλευση με τα ενδιαφερόμενα μέρη

Δεν έχει πραγματοποιηθεί διαβούλευση με εξωτερικούς ενδιαφερόμενους παράγοντες.

- Συλλογή και χρήση εμπειρογνωμοσύνης

Δεν υπήρξε ανάγκη για εξωτερική εμπειρογνωμοσύνη.

- Ανάλυση αντίκτυπου

Η πρόταση θα επιτρέψει στην Επιτροπή να χρησιμοποιεί, στο πλαίσιο της έμμεσης κεντρικής διαχείρισης, ένα μέσο επιμερισμού του κινδύνου για την κάλυψη κινδύνων οι οποίοι συνδέονται με δάνεια και εγγυήσεις που παρέχονται σε υπεύθυνους εκτέλεσης έργων και άλλους εταίρους του δημόσιου ή του ιδιωτικού τομέα. Στόχος είναι να διευκολυνθεί η ταχεία υλοποίηση των προγραμμάτων στο πλαίσιο της πολιτικής για τη συνοχή μέσω επενδύσεων σε έργα υποδομής και άλλων παραγωγικών επενδύσεων που θα έχουν άμεσο και πραγματικό αντίκτυπο στην οικονομία και θα συμβάλουν στη δημιουργία θέσεων εργασίας.

Αυτό δεν επιβάλλει πρόσθετες χρηματοοικονομικές απαιτήσεις στον συνολικό προϋπολογισμό, δεδομένου ότι δεν θα μεταβληθούν τα συνολικά κονδύλια για το υπόψη χρονικό διάστημα από τα ταμεία προς τα εν λόγω κράτη μέλη.

3. Νομικά στοιχεια της προτασης

- Σύνοψη των προτεινόμενων μέτρων

Προτείνεται να τροποποιηθεί το άρθρο 14 παράγραφος 1 του κανονισμού (ΕΚ) αριθ. 1083/2006 ώστε να καταστεί δυνατή η έμμεση κεντρική διαχείριση του μέσου επιμερισμού του κινδύνου. Προτείνεται επιπλέον να τροποποιηθεί το άρθρο 36 παράγραφος 2 του κανονισμού (ΕΚ) αριθ. 1083/2006 ώστε να μπορούν τα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα να διαθέσουν μέρος των κονδυλίων τους βάσει των στόχων της πολιτικής για τη συνοχή «Σύγκλιση» και «Περιφερειακή ανταγωνιστικότητα και απασχόληση» για την παροχή και τη διάθεση κεφαλαίων σε δάνεια ή εγγυήσεις που χορηγούνται σε υπεύθυνους εκτέλεσης έργων και σε άλλους εταίρους του δημόσιου ή του ιδιωτικού τομέα απευθείας ή έμμεσα από την ΕΤΕπ ή άλλα διεθνή χρηματοπιστωτικά ιδρύματα.

Οι όροι και οι προϋποθέσεις που θα διέπουν το εν λόγω μέσο επιμερισμού του κινδύνου θα αποφασιστούν από την Επιτροπή, έπειτα από αίτηση του ενδιαφερόμενου κράτους μέλους. Η Επιτροπή, έπειτα από αίτηση των ενδιαφερόμενων κρατών μελών, θα εκδίδει ad hoc αποφάσεις για τον καθορισμό των όρων και προϋποθέσεων που θα εφαρμόζονται στο εν λόγω μέσο, με βάση τα ποσά που μεταφέρονται από τα κονδύλια των διαρθρωτικών ταμείων και του Ταμείου Συνοχής από το οικείο κράτος μέλος.

- Νομική βάση

Ο κανονισμός (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 καθορίζει τους κοινούς κανόνες που εφαρμόζονται και στα τρία ταμεία. Βασιζόμενος στην αρχή της από κοινού διαχείρισης μεταξύ της Επιτροπής και των κρατών μελών, ο παρών κανονισμός περιλαμβάνει διατάξεις σχετικά με τη διαδικασία προγραμματισμού καθώς και ρυθμίσεις για τη διαχείριση (μεταξύ άλλων οικονομική) του προγράμματος, την παρακολούθηση, τον δημοσιονομικό έλεγχο και την αξιολόγηση των έργων.

- Αρχή της επικουρικότητας

Η πρόταση συνάδει με την αρχή της επικουρικότητας στον βαθμό που επιδιώκει τη διευκόλυνση της υποστήριξης μέσω των διαρθρωτικών ταμείων και του Ταμείου Συνοχής για ορισμένα κράτη μέλη που αντιμετωπίζουν σοβαρές δυσχέρειες, ιδίως με προβλήματα στην οικονομική τους ανάπτυξη και τη χρηματοοικονομική τους σταθερότητα και με υποβάθμιση της θέσης τους από άποψη ελλείμματος και χρέους, λόγω και του διεθνούς οικονομικού και χρηματοπιστωτικού περιβάλλοντος. Σ’ αυτό το πλαίσιο, είναι απαραίτητο να θεσπιστεί σε επίπεδο Ευρωπαϊκής Ένωσης ένας μηχανισμός ο οποίος θα επιτρέπει στην Ευρωπαϊκή Επιτροπή να δημιουργεί μέσα επιμερισμού του κινδύνου, τα οποία θα διευκολύνουν τη χορήγηση δανείων ή εγγυήσεων με στόχο τη συγχρηματοδότηση των συνεισφορών του ιδιωτικού τομέα σε έργα που υλοποιούνται με την υποστήριξη από τον δημόσιο τομέα μέσω των διαρθρωτικών ταμείων και του Ταμείου Συνοχής.

- Αρχή της αναλογικότητας

Η πρόταση συνάδει με την αρχή της αναλογικότητας:

Η παρούσα πρόταση είναι όντως αναλογική, επειδή παρέχει αυξημένη υποστήριξη από τα διαρθρωτικά ταμεία και το Ταμείο Συνοχής προς τα κράτη μέλη που αντιμετωπίζουν ή απειλούνται από σοβαρές δυσκολίες οφειλόμενες σε εξαιρετικού χαρακτήρα γεγονότα τα οποία εκφεύγουν από τον έλεγχό τους και εμπίπτουν στους όρους του κανονισμού (ΕΕ) αριθ. 407/2010 του Συμβουλίου (για τη θέσπιση ευρωπαϊκού μηχανισμού χρηματοοικονομικής σταθεροποίησης), ή που αντιμετωπίζουν ή απειλούνται από σοβαρές δυσκολίες όσον αφορά το ισοζύγιο πληρωμών τους και εμπίπτουν στους όρους του κανονισμού (ΕΚ) αριθ. 332/2002 του Συμβουλίου, καθώς και προς την Ελλάδα, η οποία έλαβε χρηματοδοτική ενίσχυση εκτός EFSM στο πλαίσιο της συμφωνίας μεταξύ πιστωτών και της σύμβασης δανειακής διευκόλυνσης της ευρωζώνης.

- Επιλογή νομοθετικών πράξεων

Προτεινόμενη πράξη: κανονισμός.

Άλλος τύπος νομοθετικής πράξης δεν θα ήταν ενδεδειγμένος για τους εξής λόγους:

Η Επιτροπή εξέτασε, με βάση την μέχρι τώρα πείρα, τα περιθώρια ελιγμών που παρέχει το νομικό πλαίσιο και τα οποία θεωρεί αναγκαία προκειμένου να προτείνει τροποποιήσεις του γενικού κανονισμού. Στόχος της παρούσας αναθεώρησης είναι να διευκολυνθεί περαιτέρω η συγχρηματοδότηση έργων, έτσι ώστε να επιταχυνθεί η υλοποίησή τους και να ενταθεί ο αντίκτυπος των επενδύσεων αυτών στην πραγματική οικονομία.

4. Δημοσιονομικ ός αντίκτυπος

Δεν υπάρχουν συνέπειες για τις πιστώσεις ανάληψης υποχρεώσεων, αφού δεν προτείνεται τροποποίηση των μέγιστων ποσών της χρηματοδότησης των διαρθρωτικών ταμείων και του Ταμείου Συνοχής που προβλέπεται στα επιχειρησιακά προγράμματα για την περίοδο προγραμματισμού 2007-2013.

Η παρούσα πρόταση θα μπορούσε να έχει ως αποτέλεσμα επιτάχυνση των πληρωμών, οι οποίες θα αντισταθμιστούν έως το τέλος της περιόδου προγραμματισμού. Επομένως, οι συνολικές πιστώσεις πληρωμών για ολόκληρη την περίοδο προγραμματισμού παραμένουν αμετάβλητες.

Με βάση τις αιτήσεις των κρατών μελών να επωφεληθούν από τη δράση και λαμβανομένης υπόψη της εξέλιξης όσον αφορά την καταβολή των ενδιάμεσων πληρωμών, η Επιτροπή θα επανεξετάσει το 2012 την ανάγκη πρόσθετων πιστώσεων πληρωμών και θα προτείνει, αν χρειάζεται, την ανάληψη των αναγκαίων δράσεων στην αρμόδια για τον προϋπολογισμό αρχή.

Η πρόταση καταδεικνύει την προθυμία της Επιτροπής να συμβάλει στις προσπάθειες των κρατών μελών να αντεπεξέλθουν στην οικονομική κρίση. Η τροποποίηση θα εφοδιάσει τα ενδιαφερόμενα κράτη μέλη με τα αναγκαία κεφάλαια για την υποστήριξη έργων και την ανάκαμψη της οικονομίας.

2011/0283 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1083/2006 του Συμβουλίου όσον αφορά ορισμένες διατάξεις σχετικά με τα μέσα επιμερισμού του κινδύνου για τα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 177,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1],

Έχοντας υπόψη τη γνώμη της Επιτροπής των Περιφερειών[2],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Η άνευ προηγουμένου παγκόσμια χρηματοπιστωτική κρίση και πτωτική στροφή της οικονομίας έχουν πλήξει σοβαρά την οικονομική ανάπτυξη και τη χρηματοοικονομική σταθερότητα και έχουν προκαλέσει έντονη υποβάθμιση των χρηματοπιστωτικών και οικονομικών συνθηκών σε αρκετά κράτη μέλη.

2. Μολονότι έχουν ήδη ληφθεί σημαντικά μέτρα για την αντιμετώπιση των επιπτώσεων της κρίσης, συμπεριλαμβανομένων και τροποποιήσεων του νομοθετικού πλαισίου, οι επιπτώσεις της χρηματοπιστωτικής κρίσης στην πραγματική οικονομία, στην αγορά εργασίας και στους πολίτες ήδη γίνονται ευρέως αισθητές.

3. Βασιζόμενος στη διάταξη του άρθρου 122 παράγραφος 2 της Συνθήκης, η οποία προβλέπει τη δυνατότητα να χορηγείται χρηματοδοτική ενίσχυση σε κράτος μέλος που αντιμετωπίζει δυσκολίες ή διατρέχει μεγάλο κίνδυνο να αντιμετωπίσει σοβαρές δυσκολίες οφειλόμενες σε έκτακτες περιστάσεις που εκφεύγουν από τον έλεγχό του, ο κανονισμός (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης[3], θέσπισε μηχανισμό αυτού του τύπου, με σκοπό τη διαφύλαξη της χρηματοοικονομικής σταθερότητας της Ένωσης.

4. Με τις εκτελεστικές αποφάσεις του Συμβουλίου 2011/77/EΕ[4] και 2011/344/EΕ[5] χορηγήθηκε τέτοια χρηματοδοτική ενίσχυση στην Ιρλανδία και στην Πορτογαλία.

5. Η Ελλάδα αντιμετώπιζε σοβαρές δυσκολίες όσον αφορά τη χρηματοοικονομική της σταθερότητα ήδη πριν από την έναρξη ισχύος του κανονισμού (ΕΕ) αριθ. 407/2010. Συνεπώς η χρηματοδοτική ενίσχυση της Ελλάδας δεν θα μπορούσε να βασιστεί στον εν λόγω κανονισμό.

6. Η συμφωνία μεταξύ πιστωτών και η συμφωνία δανειακής διευκόλυνσης που συνήφθησαν για την Ελλάδα στις 8 Μαΐου 2010 άρχισαν να ισχύουν στις 11 Μαΐου 2010. Προβλέπουν ότι, εφόσον εκκρεμούν ποσά βάσει της συμφωνίας δανειακής διευκόλυνσης, η συμφωνία μεταξύ πιστωτών παραμένει σε πλήρη ισχύ και εφαρμόζεται επί τριετή περίοδο προγραμματισμού.

7. Με τον κανονισμό (EΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών[6] των κρατών μελών θεσπίστηκε μηχανισμός που προβλέπει ότι το Συμβούλιο θα χορηγεί αμοιβαία συνδρομή σε περίπτωση δυσχερειών ή σοβαρής απειλής δυσχερειών στο ισοζύγιο πληρωμών ενός κράτους μέλους, το οποίο δεν έχει εισαγάγει το ευρώ.

8. Με τις αποφάσεις 2009/102/ΕΚ[7], 2009/290/ΕΚ[8] και 2009/459/ΕΚ[9] του Συμβουλίου χορηγήθηκε αντίστοιχα τέτοια οικονομική στήριξη στην Ουγγαρία, τη Λετονία και τη Ρουμανία, αντίστοιχα.

9. Στις 11 Ιουλίου 2011, οι υπουργοί Οικονομικών των 17 κρατών μελών της ευρωζώνης υπέγραψαν τη συνθήκη για τη θέσπιση του ευρωπαϊκού μηχανισμού σταθερότητας (ΕΜΣ). Προβλέπεται ότι έως το 2013 ο ΕΜΣ θα αναλάβει την εξυπηρέτηση των σκοπών που σήμερα εκπληρώνουν το Ευρωπαϊκό Ταμείο Χρηματοοικονομικής Σταθερότητας (EFSF) και ο ευρωπαϊκός μηχανισμός χρηματοοικονομικής σταθεροποίησης (EFSM). Επομένως, ο εν λόγω μελλοντικός μηχανισμός θα πρέπει να ληφθεί ήδη υπόψη στον παρόντα κανονισμό.

10. Στα συμπεράσματα του Ευρωπαϊκού Συμβουλίου της 23ης και 24ης Ιουνίου 2011 χαιρετίζεται η πρόθεση της Επιτροπής να ενισχύσει τις συνέργειες μεταξύ του προγράμματος δανεισμού για την Ελλάδα και των ταμείων της Ένωσης, υποστηρίζοντας τις προσπάθειες για την ενίσχυση της ικανότητας της Ελλάδας να απορροφήσει πόρους της Ένωσης, προκειμένου να τονωθούν η ανάπτυξη και η απασχόληση, και εστιάζοντας την προσοχή εκ νέου στη βελτίωση της ανταγωνιστικότητας και τη δημιουργία θέσεων εργασίας. Επίσης, τα συμπεράσματα χαιρετίζουν και υποστηρίζουν την κατάρτιση από την Επιτροπή, σε συνεργασία με τα κράτη μέλη, συνολικού προγράμματος για την παροχή τεχνικής βοήθειας στην Ελλάδα.

11. Στη δήλωση των αρχηγών κρατών και κυβερνήσεων της ευρωζώνης και των θεσμικών οργάνων της ΕΕ της 21ης Ιουλίου 2011 η Επιτροπή και η Ευρωπαϊκή Τράπεζα Επενδύσεων κλήθηκαν να ενισχύσουν τις συνέργειες μεταξύ των δανειοδοτικών προγραμμάτων και των ενισχύσεων της Ένωσης σε όλες τις χώρες που λαμβάνουν ενίσχυση από την Ένωση ή το Διεθνές Νομισματικό Ταμείο. Ο παρών κανονισμός συμβάλλει σ’ αυτό τον στόχο.

12. Η υλοποίηση των επιχειρησιακών προγραμμάτων και έργων στον τομέα των υποδομών και των παραγωγικών επενδύσεων στην Ελλάδα αντιμετωπίζει σοβαρά προβλήματα, επειδή οι όροι για τη συμμετοχή του ιδιωτικού τομέα και ιδίως του χρηματοπιστωτικού τομέα άλλαξαν δραματικά λόγω της οικονομικής και χρηματοπιστωτικής κρίσης.

13. Για να αμβλυνθούν αυτά τα προβλήματα και να επιταχυνθεί η εκτέλεση των επιχειρησιακών προγραμμάτων και έργων, καθώς και να ενισχυθεί η οικονομική ανάκαμψη, είναι σκόπιμο οι διαχειριστικές αρχές των κρατών μελών που αντιμετώπισαν σοβαρές δυσκολίες όσον αφορά τη χρηματοοικονομική σταθερότητα και έλαβαν χρηματοδοτική ενίσχυση στο πλαίσιο ενός από τους προαναφερθέντες μηχανισμούς χρηματοδοτικής ενίσχυσης να μπορούν να διαθέσουν χρηματοδοτικούς πόρους από τα επιχειρησιακά προγράμματα για τη δημιουργία μέσων επιμερισμού του κινδύνου τα οποία θα χορηγούν δάνεια ή εγγυήσεις ή άλλες χρηματοδοτικές διευκολύνσεις προκειμένου να υποστηριχθούν τα έργα και οι πράξεις που προβλέπονται από ένα επιχειρησιακό πρόγραμμα.

14. Λόγω της μακρόχρονης τεχνογνωσίας της ΕΤΕπ ως του σημαντικότερου χρηματοδότη έργων υποδομής και της δέσμευσής της να υποστηρίξει την οικονομική ανάκαμψη, θα πρέπει η Επιτροπή να είναι σε θέση να δημιουργήσει, σε συνεργασία με την ΕΤΕπ, μέσα επιμερισμού του κινδύνου. Οι ειδικοί όροι και προϋποθέσεις της συνεργασίας θα πρέπει να καθοριστούν σε συμφωνία μεταξύ της Επιτροπής και της ΕΤΕπ.

15. Ενόψει της ανάγκης να διευρυνθούν οι επενδυτικές ευκαιρίες που μπορεί να εμφανιστούν στα οικεία μέλη, η Επιτροπή μπορεί επίσης να δημιουργήσει μέσα επιμερισμού του κινδύνου με εθνικούς ή διεθνείς οργανισμούς δημοσίου δικαίου ή οργανισμούς που διέπονται από το ιδιωτικό δίκαιο με αποστολή δημόσιας υπηρεσίας που προσφέρουν επαρκείς εγγυήσεις, σύμφωνα με το άρθρο 54 παράγραφος 2 στοιχείο γ) του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[10], με όρους και προϋποθέσεις παρόμοιους με εκείνους της ΕΤΕπ.

16. Για να υπάρξει ταχεία ανταπόκριση στο πλαίσιο της τρέχουσας οικονομικής και χρηματοπιστωτικής κρίσης, τα εν λόγω μέσα επιμερισμού του κινδύνου θα πρέπει να χρησιμοποιούνται από την Επιτροπή, σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002.

17. Επομένως, ο κανονισμός (ΕΚ) αριθ. 1083/2006 θα πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1083/2006 τροποποιείται ως εξής:

(1) Στο άρθρο 14, η παράγραφος 1 αντικαθίσταται από το ακόλουθο κείμενο:

«1. Ο προϋπολογισμός της Ευρωπαϊκής Ένωσης που αφορά τα Ταμεία εκτελείται στο πλαίσιο επιμερισμένης διαχείρισης μεταξύ των κρατών μελών και της Επιτροπής, σύμφωνα με το άρθρο 53 παράγραφος 1 στοιχείο β) του κανονισμού (EΚ, Eυρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων*, εξαιρουμένων των μέσων επιμερισμού του κινδύνου που αναφέρονται στο άρθρο 36 παράγραφος 2α και της τεχνικής βοήθειας που αναφέρεται στο άρθρο 45 του παρόντος κανονισμού.

Η αρχή της χρηστής δημοσιονομικής διαχείρισης εφαρμόζεται σύμφωνα με το άρθρο 48 παράγραφος 2 του κανονισμού (EΚ, Eυρατόμ) αριθ. 1605/2002.

_________________

* ΕΕ L 248 της 19.9.2002, σ. 1».

(2) Στο άρθρο 36 προστίθεται η ακόλουθη παράγραφος 2α:

«2α. Τα κράτη μέλη τα οποία πληρούν έναν από τους όρους που προβλέπονται στο άρθρο 77 παράγραφος 2 δύνανται να διαθέσουν μέρος των δημοσιονομικών πόρων που αναφέρονται στο άρθρο 19 και στο άρθρο 20 σε ένα μέσο επιμερισμού του κινδύνου το οποίο δημιουργείται από την Επιτροπή σε συμφωνία με την Ευρωπαϊκή Τράπεζα Επενδύσεων ή σε συμφωνία με εθνικούς ή διεθνείς οργανισμούς δημοσίου δικαίου ή οργανισμούς που διέπονται από το ιδιωτικό δίκαιο με αποστολή δημόσιας υπηρεσίας που προσφέρουν επαρκείς εγγυήσεις, σύμφωνα με το άρθρο 54 παράγραφος 2 στοιχείο γ) του κανονισμού (ΕΚ, Ευρατόμ) αριθ. 1605/2002, με όρους και προϋποθέσεις παρόμοιους με εκείνους που εφαρμόζονται στην και από την Ευρωπαϊκή Τράπεζα Επενδύσεων, προκειμένου να καλύψουν τη διάθεση των ποσών που χορηγούνται ως εγγυήσεις και δάνεια, καθώς και των άλλων χρηματοδοτικών διευκολύνσεων που παρέχονται στο πλαίσιο του μέσου επιμερισμού του κινδύνου.

Ένα τέτοιο μέσο επιμερισμού του κινδύνου χρησιμοποιείται αποκλειστικά για δάνεια και εγγυήσεις, καθώς και για άλλες χρηματοδοτικές διευκολύνσεις, που χορηγούνται με σκοπό τη χρηματοδότηση πράξεων οι οποίες συγχρηματοδοτούνται από το Ευρωπαϊκό Ταμείο Περιφερειακής Ανάπτυξης ή το Ταμείο Συνοχής, σχετικά με δαπάνες που δεν καλύπτονται από το άρθρο 56.

Το μέσο επιμερισμού του κινδύνου χρησιμοποιείται από την Επιτροπή στο πλαίσιο της έμμεσης κεντρικής διαχείρισης, σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002.

Οι πληρωμές στο μέσο επιμερισμού του κινδύνου γίνονται σε δόσεις, σύμφωνα με την προγραμματισμένη χρήση του μέσου επιμερισμού του κινδύνου στη χορήγηση δανείων και εγγυήσεων για τη χρηματοδότηση συγκεκριμένων πράξεων.

Το οικείο κράτος μέλος υποβάλλει σχετική αίτηση στην Επιτροπή, η οποία εκδίδει απόφαση με τη μορφή εκτελεστικής πράξης, που περιγράφει το σύστημα το οποίο θεσπίζεται προκειμένου να εξασφαλιστεί ότι το διαθέσιμο ποσό χρησιμοποιείται αποκλειστικά προς όφελος του κράτους μέλους το οποίο το έχει εντάξει στη χρηματοδοτική ενίσχυσή του στο πλαίσιο της πολιτικής για τη συνοχή, σύμφωνα με το άρθρο 18 παράγραφος 2, καθώς επίσης τους όρους και τις προϋποθέσεις που εφαρμόζονται σ’ αυτό το μέσο επιμερισμού του κινδύνου. Οι εν λόγω όροι και προϋποθέσεις περιλαμβάνουν τουλάχιστον τα ακόλουθα στοιχεία:

α) δυνατότητα εξακρίβωσης της προέλευσης και εφαρμοζόμενη λογιστική, πληροφορίες σχετικά με τη χρήση των κεφαλαίων και τα συστήματα παρακολούθησης και ελέγχου· και

β) διάρθρωση των τελών και των υπόλοιπων διοικητικών και διαχειριστικών δαπανών.

Τα κονδύλια που διατίθενται στο μέσο επιμερισμού του κινδύνου έχουν αυστηρά ανώτατο όριο και δεν συνεπάγονται την ανάληψη υποχρεώσεων για τον προϋπολογισμό της Ένωσης ή για το οικείο κράτος μέλος.

Οποιοδήποτε ποσό εναπομένει μετά την ολοκλήρωση μιας πράξης η οποία καλύπτεται από το μέσο επιμερισμού του κινδύνου μπορεί να επαναχρησιμοποιηθεί, έπειτα από αίτηση του οικείου κράτους μέλους, στο πλαίσιο του μέσου επιμερισμού του κινδύνου, αν το κράτος μέλος εξακολουθεί να πληροί έναν από τους όρους που προβλέπονται στο άρθρο 77 παράγραφος 2. Αν το κράτος μέλος δεν πληροί πλέον τους εν λόγω όρους, το εναπομείναν ποσό θεωρείται έσοδο για ειδικό προορισμό κατά την έννοια του άρθρου 18 του δημοσιονομικού κανονισμού. Έπειτα από αίτηση του οικείου κράτους μέλους, οι πρόσθετες πιστώσεις ανάληψης υποχρεώσεων που δημιουργούνται από το εν λόγω έσοδο για ειδικό προορισμό προστίθενται το επόμενο έτος στη χρηματοδοτική ενίσχυση του οικείου κράτους μέλους στο πλαίσιο της πολιτικής για τη συνοχή.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1083/2006 του Συμβουλίου όσον αφορά ορισμένες διατάξεις σχετικά με τα μέσα επιμερισμού του κινδύνου για τα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα.

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων / προϋπολογισμός βάσει δραστηριοτήτων)

Τομέας(-είς) δραστηριότητας και σχετική(-ές) δραστηριότητα(-ες):

Περιφερειακή πολιτική· δραστηριότητα ΠΒΔ 13.03

Απασχόληση και κοινωνικές υποθέσεις· δραστηριότητα ΠΒΔ 04.02

Ταμείο Συνοχής, ΠΒΔ 13.04

3. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ

3.1. Γραμμές του προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β.Α)]:

Η προτεινόμενη νέα δράση θα υλοποιηθεί βάσει των ακόλουθων γραμμών του προϋπολογισμού:

- 13.031600 Σύγκλιση (ΕΤΠΑ)

- 13.031800 Περιφερειακή ανταγωνιστικότητα και απασχόληση (ΕΤΠΑ)

- 13.04.02 Ταμείο Συνοχής

- 13.03.xx [Νέα γραμμή] Μέσο επιμερισμού του κινδύνου που χρηματοδοτείται από το ΕΤΠΑ

- 13.04.xx [Νέα γραμμή] Μέσο επιμερισμού του κινδύνου που χρηματοδοτείται από το Ταμείο Συνοχής

- 04.02.xx [Νέα γραμμή] Μέσο επιμερισμού του κινδύνου που χρηματοδοτείται από το ΕΚΤ

3.2. Διάρκεια της δράσης και τ ου δημοσιονομικού αντικτύπου:

3.3. Δη μοσιονομικά χαρακτηριστικά:

Γραμμή του προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

13.031600 | ΜΥΔ | Διαχ. | OXI | OXI | OXI | Αριθ. 1β |

13.031800 | ΜΥΔ | Διαχ. | OXI | OXI | OXI | Αριθ. 1β |

13.03xx | ΜΥΔ | Διαχ. | OXI | OXI | OXI | Αριθ. 1β |

04.0217 | ΜΥΔ | Διαχ. | OXI | OXI | OXI | Αριθ. 1β |

04.02xx | ΜΥΔ | Διαχ. | OXI | OXI | OXI | Αριθ. 1β |

13.04.02 | ΜΥΔ | Διαχ. | OXI | OXI | OXI | Αριθ. 1β |

13.04.xx | ΜΥΔ | Διαχ. | OXI | OXI | OXI | Αριθ. 1β |

04.0219 | ΜΥΔ | Διαχ. | OXI | OXI | OXI | Αριθ. 1β |

4. ΑΝΑΚΕΦΑΛΑΙΩΤΙΚΌΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

Δεδομένου ότι δεν προτείνονται νέοι δημοσιονομικοί πόροι για πιστώσεις ανάληψης υποχρεώσεων, δεν εισάγονται στους πίνακες αριθμητικά στοιχεία, αλλά αναγράφεται η ένδειξη α.α. (άνευ αντικειμένου). Συνεπώς, η πρόταση είναι συμβατή με το πολυετές δημοσιονομικό πλαίσιο για την περίοδο 2007–2013.

Η παρούσα πρόταση ενδέχεται να οδηγήσει σε επιτάχυνση των πιστώσεων πληρωμών (2012-2013) οι οποίες θα αντισταθμιστούν μέχρι τη λήξη της περιόδου προγραμματισμού. Επομένως, οι συνολικές πιστώσεις πληρωμών για ολόκληρη την περίοδο προγραμματισμού παραμένουν αμετάβλητες.

Τα κονδύλια που διατίθενται στο μέσο επιμερισμού του κινδύνου, συμπεριλαμβανομένων των δαπανών διαχείρισης και των υπόλοιπων επιλέξιμων δαπανών, περιορίζονται αυστηρά στο ποσό του κονδυλίου που διατίθεται στο μέσο επιμερισμού του κινδύνου και δεν συνεπάγονται την ανάληψη υποχρεώσεων για τον γενικό προϋπολογισμό της Ένωσης ή για τον προϋπολογισμό του οικείου κράτους μέλους.

εκατ. ευρώ (3 δεκαδικά ψηφία)

Σύνολο ανθρώπινων πόρων | α.α. | α.α. | α.α. | α.α. | α.α. | α.α. |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Η συνεχιζόμενη χρηματοπιστωτική και οικονομική κρίση εντείνει την πίεση που ασκείται στους εθνικούς χρηματοδοτικούς πόρους, δεδομένου ότι τα κράτη μέλη μειώνουν τους προϋπολογισμούς τους. Σ’ αυτό το πλαίσιο, έχει ιδιαίτερη σημασία η ομαλή εφαρμογή των προγραμμάτων της πολιτικής για τη συνοχή, ως εργαλείου για τη διοχέτευση κεφαλαίων στην οικονομία. Για να διασφαλιστεί ότι τα εν λόγω κράτη μέλη θα συνεχίσουν την επιτόπου εφαρμογή των προγραμμάτων των διαρθρωτικών ταμείων και του Ταμείου Συνοχής και θα εξακολουθήσουν να εκταμιεύουν κεφάλαια για τα έργα, η πρόταση περιλαμβάνει διατάξεις οι οποίες θα επιτρέψουν στην Επιτροπή να χρησιμοποιεί ένα μέσο επιμερισμού του κινδύνου.

5.2. Προστιθέμενη αξία της κοινοτικής συμμετοχής, συνέπεια της πρότασης με τα υπόλοιπα χρηματοδοτικά μέσα και δυνατή συνέργεια

Η πρόταση θα επιτρέψει τη συνέχιση της εφαρμογής των προγραμμάτων, διοχετεύοντας πρόσθετα κεφάλαια στην οικονομία, τα οποία θα συγκεντρωθούν από την ΕΤΕπ και άλλα διεθνή χρηματοπιστωτικά ιδρύματα.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Ο στόχος είναι να βοηθηθούν τα κράτη μέλη που έχουν πληγεί περισσότερο από τη χρηματοπιστωτική, κρίση ώστε να είναι σε θέση να συνεχίσουν την εφαρμογή των προγραμμάτων, διοχετεύοντες έτσι κεφάλαια στην οικονομία.

5.4. Μέθοδος υλοποίησης (ενδεικτική)

Αναφέρονται παρακάτω η μέθοδος ή οι μέθοδοι που επιλέχθηκε(-αν) για την υλοποίηση της δράσης: έμμεση κεντρική διαχείριση από την Επιτροπή, σύμφωνα με το άρθρο 54 παράγραφος 2 του κανονισμού (ΕΚ, Ευρατόμ) αριθ. 1605/2002.

Αν ζητηθεί από τα κράτη μέλη, ο προγραμματισμός ορισμένων επιχειρησιακών προγραμμάτων θα αναθεωρηθεί προς τα κάτω, έτσι ώστε να μπορούν να διατεθούν οι πιστώσεις ανάληψης υποχρεώσεων στο πλαίσιο της χρηματοδοτικής ενίσχυσης των κρατών μελών. Οι εν λόγω πιστώσεις θα εγγραφούν σε μια γραμμή του προϋπολογισμού που προορίζεται για την υλοποίηση της δράσης. Όταν η δράση ολοκληρωθεί και τα ποσά χρηματοδότησης των μέσων επιμερισμού του κινδύνου δεν θα χρειάζονται πλέον, θα επιστραφούν ως έσοδο για ειδικό προορισμό στις γραμμές του προϋπολογισμού βάσει των οποίων χορηγήθηκε η αρχική χρηματοδότηση ή στις ανάλογες γραμμές του προϋπολογισμού που χρησιμοποιούνται για την υποστήριξη της χρηματοδότησης των επιχειρησιακών προγραμμάτων.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Κανόνες παρακολούθησης και ενημέρωσης, διαχείριση και έλεγχος

Η διαχείριση των χρηματοδοτικών πράξεων της ΕΤΕπ πραγματοποιείται από την ΕΤΕπ σύμφωνα με τους δικούς της κανόνες και τις διαδικασίες, συμπεριλαμβανομένων των ενδεδειγμένων μέτρων εξακρίβωσης των λογαριασμών, ελέγχου και παρακολούθησης. Όπως προβλέπεται στο καταστατικό της ΕΤΕπ, η Ελεγκτική Επιτροπή της ΕΤΕπ, η οποία επικουρείται από εξωτερικούς ελεγκτές, είναι επιφορτισμένη με τη διασφάλιση της κανονικότητας των πράξεων και των λογαριασμών της ΕΤΕπ. Οι λογαριασμοί της ΕΤΕπ εγκρίνονται ετησίως από το Συμβούλιο των Διοικητών.

Παράλληλα, το Διοικητικό Συμβούλιο της ΕΤΕπ, στο οποίο η Επιτροπή εκπροσωπείται με ένα τακτικό και ένα αναπληρωματικό μέλος, εγκρίνει κάθε χρηματοδοτική πράξη της ΕΤΕπ και μεριμνά για τη χρηστή διαχείριση της ΕΤΕπ, σύμφωνα με το καταστατικό της και με τις γενικές οδηγίες που ορίζονται από το Συμβούλιο των Διοικητών.

Η υφιστάμενη τριμερής συμφωνία μεταξύ της Επιτροπής, του Ελεγκτικού Συνεδρίου και της ΕΤΕπ του Οκτωβρίου 2003, που ανανεώθηκε το 2007 για ακόμη μία τετραετή περίοδο, θέτει λεπτομερώς τους κανόνες βάσει των οποίων το Ελεγκτικό Συνέδριο διενεργεί τους ελέγχους του για τις χρηματοδοτικές πράξεις της ΕΤΕπ που καλύπτονται από την εγγύηση της ΕΕ. Η ΕΤΕπ παρέχει στην Επιτροπή στατιστικά, χρηματοοικονομικά και λογιστικά στοιχεία για καθεμία από τις χρηματοδοτικές πράξεις της ΕΤΕπ, τα οποία απαιτούνται προκειμένου να είναι σε θέση η Επιτροπή να ανταποκριθεί στις υποχρεώσεις ενημέρωσης που υπέχει ή στα αιτήματα του Ευρωπαϊκού Ελεγκτικού Συνεδρίου, καθώς και πιστοποιητικό ελέγχου σχετικά με τα εκκρεμή ποσά των χρηματοδοτικών πράξεων της ΕΤΕπ.

Η παρακολούθηση από την Επιτροπή, σύμφωνα με τις αρχές της χρηστής δημοσιονομικής διαχείρισης, περιλαμβάνει την κατάρτιση τακτικών εκθέσεων σχετικά με την πρόοδο που σημειώνεται στην υλοποίηση της πρωτοβουλίας με βάση τη δημοσιονομική εκτέλεση.

Αν στο μέσο επιμερισμού του κινδύνου συμμετέχουν άλλα χρηματοπιστωτικά ιδρύματα, εφαρμόζονται αντίστοιχα οι εσωτερικοί κανονισμοί τους και οι συμφωνίες που έχουν υπογράψει με την Επιτροπή όσον αφορά τη διαχείριση, την ενημέρωση και τον έλεγχο.

6.2. Αξιολόγηση

6.2.1. Εκ των προτέρων

Η παρούσα πρόταση συντάχθηκε μετά από αίτημα του ιδιαίτερου γραφείου του Προέδρου της Επιτροπής.

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

ά.α.

6.2.3. Όροι και συχνότητα των μελλοντικών αξιολογήσεων

ά.α.

7. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η ΕΤΕπ φέρει την κύρια ευθύνη για τη λήψη μέτρων πρόληψης της απάτης, ιδίως μέσω της εφαρμογής της «πολιτικής της ΕΤΕπ για την πρόληψη και την καταπολέμηση της διαφθοράς, της απάτης, της αθέμιτης σύμπραξης, του καταναγκασμού, της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας στις δραστηριότητες της Ευρωπαϊκής Τράπεζας Επενδύσεων» που εγκρίθηκε τον Απρίλιο 2008, στις χρηματοδοτικές δραστηριότητες.

Ο εσωτερικός κανονισμός της ΕΤΕπ περιλαμβάνει, μεταξύ των λεπτομερών διατάξεων για την καταπολέμηση της απάτης και της διαφθοράς, την αρμοδιότητα της OLAF να διεξάγει εσωτερικές έρευνες. Ειδικότερα, τον Ιούλιο του 2004, το Συμβούλιο των Διοικητών της ΕΤΕπ ενέκρινε απόφαση «σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα οικονομικά συμφέροντα των Κοινοτήτων».

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (3 δεκαδικά ψηφία)

Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 |

Μόνιμοι ή έκτακτοι υπάλληλοι (XX 01 01) | A*/AD | α.α. | α.α. | α.α. | α.α. | α.α. | α.α. |

B*, C*/AST | α.α. | α.α. | α.α. | α.α. | α.α. | α.α. |

Προσωπικό που χρηματοδοτείται από το άρθρο XX 01 02 | α.α. | α.α. | α.α. | α.α. | α.α. | α.α. |

Λοιπό προσωπικό που χρηματοδοτείται από το άρθρο XX 01 04/05 | α.α. | α.α. | α.α. | α.α. | α.α. | α.α. |

ΣΥΝΟΛΟ | α.α. | α.α. | α.α. | α.α. | α.α. | α.α. |

8.2.2. Περιγραφή των καθηκόντων που απορρέουν από τη δράση

ά.α.

8.2.3. Πηγές ανθρώπινων πόρων (κανονισμός υπηρεσιακής κατάστασης)

(Αν αναφέρονται περισσότερες της μιας πηγές ανθρώπινων πόρων, διευκρινίστε τον αριθμό θέσεων που προέρχεται από καθεμία από τις πηγές αυτές)

♦ Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

♦ Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

♦ Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

♦ Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

♦ Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (3 δεκαδικά ψηφία)

Γραμμή προϋπολογισμού (αριθμός και ονομασία) | Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επόμενα | ΣΥΝΟΛΟ |

Άλλη τεχνική ή διοικητική βοήθεια | α.α. | α.α. | α.α. | α.α. | α.α. | α.α. | α.α. |

- Εσωτερική (intra muros) | α.α. | α.α. | α.α. | α.α. | α.α. | α.α. | α.α. |

- Εξωτερική (extra muros) | α.α. | α.α. | α.α. | α.α. | α.α. | α.α. | α.α. |

Σύνολο τεχνικής και διοικητικής βοήθειας | α.α. | α.α. | α.α. | α.α. | α.α. | α.α. | α.α. |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επόμενα |

Μόνιμοι και έκτακτοι υπάλληλοι (XX 01 01) | α.α. | α.α. | α.α. | α.α. | α.α. | α.α. |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι κ.λπ.) (να αναφερθεί η γραμμή του προϋπολογισμού) | α.α. | α.α. | α.α. | α.α. | α.α. | α.α. |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | α.α. | α.α. | α.α. | α.α. | α.α. | α.α. |

Υπολογισμός– Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

α.α.

Υπολογισμός– Προσωπικό που χρηματοδοτείται βάσει του άρθρου XX 01 02

Να γίνει παραπομπή στο σημείο 8.2.1, κατά περίπτωση

α.α.

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία) |

Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επόμενα | ΣΥΝΟΛΟ |

XX 01 02 11 01 – Αποστολές | α.α. | α.α. | α.α. | α.α. | α.α. | α.α. | α.α. |

XX 01 02 11 02 – Συνεδριάσεις και διασκέψεις | α.α. | α.α. | α.α. | α.α. | α.α. | α.α. | α.α. |

XX 01 02 11 03 – Επιτροπές | α.α. | α.α. | α.α. | α.α. | α.α. | α.α. | α.α. |

XX 01 02 11 04 – Μελέτες και παροχή συμβουλών | α.α. | α.α. | α.α. | α.α. | α.α. | α.α. | α.α. |

XX 01 02 11 05 – Συστήματα πληροφοριών | α.α. | α.α. | α.α. | α.α. | α.α. | α.α. | α.α. |

2 Σύνολο άλλων δαπανών διαχείρισης (XX 01 02 11) | α.α. | α.α. | α.α. | α.α. | α.α. | α.α. | α.α. |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) | α.α. | α.α. | α.α. | α.α. | α.α. | α.α. | α.α. |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | α.α. | α.α. | α.α. | α.α. | α.α. | α.α. | α.α. |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

α.α.

[1] ΕΕ L της …, σ. …

[2] ΕΕ L της …, σ. …

[3] ΕΕ L 118 της 12.5.2010, σ. 1.

[4] ΕΕ L 30 της 4.2.2011, σ. 34.

[5] ΕΕ L 159 της 17.6.2011, σ. 88.

[6] ΕΕ L 53 της 23.2.2002, σ. 1.

[7] ΕΕ L 37, 6.2.2009, σ. 5.

[8] ΕΕ L 79 της 25.3.2009, σ. 39.

[9] ΕΕ L 150 της 13.6.2009, σ. 8.

[10] ΕΕ L 248 της 16.9.2002, σ. 1.

[11] Δαπάνες εκτός κεφαλαίου xx 01 του σχετικού τίτλου xx.

[12] Δαπάνες εντός του άρθρου xx 01 04 του τίτλου xx.

[13] Δαπάνες του εντός του κεφαλαίου xx 01 πλην των δαπανών των άρθρων xx 01 04 ή xx 01 05.

[14] Βλ. σημεία 19 και 24 της διοργανικής συμφωνίας.

[15] Να προστεθούν στήλες αν είναι αναγκαίο, δηλαδή αν η διάρκεια της δράσης υπερβαίνει τα 6 έτη.